**מה עניין שמיטה בבית הספר?**

בבואנו ל"עשות שמיטה" בבית הספר עלינו לזכור כי אנחנו מנסים לחדש דבר מה עתיק יומין בתחום שאינו תחומו. השמיטה היתה בקרקע, בחקלאות ובכספים ולא בשאר תחומי החיים ואנחנו מנסים לחשוב כיצד להכניס אותה למקומות בהם לא היתה כלל ולכן תמיד יראה הדבר מאולץ.

אך עלינו לזכור כמה עקרונות של השמיטה כדי לא להפוך את השמיטה למה שאיננה כלל או אף להיפוכה המוחלט.

השמיטה לעולם היא כלפי מישהו אחר – שבת לה' , שבת הארץ , למען יאכלו עניי עמך, וכו'. שמיטה באה עבור האחר ולא עבור עצמך, כמו שבשבת המיווי מנומק "למען ינוחו עבדך ואמתך כמוך". ובמילים אחרות: השמיטה באה להזיז את האדם מהמרכז ולפנות תשומת לב למישהו (או משהו) אחר.

לכן אנו ממליצים שעיקר ישום השמיטה בבית הספר יהיה ב"אנחנו לא במרכז" ובשימת אחרים במרכז.

לפניכם מספר דוגמאות:

1. **שמיטה לעובדי בי"ס:** לתת אפשריות שונות למנקות, אב הבית, השומרים וכ"ו לשמוט – לצאת לטיול ליום צוות ליום כיף , לציין ימי הולדת וכדומה כאשר התלמידים מחליפים אותם בעבודתם ובית הספר מארגן להם את השאר.
2. **שמיטה למורים:** לתת אפשרות למורים לשמוט כאשר התלמידים עושים ימים עצמאים וגדולים מעסיקים את הקטנים במשך יום וחצי יומיים בעזרת ההורים כמובן.
3. **שמיטת זמן של כלל קהילת בית ספר לטובת האחר בתוך בית הספר**: מורים ותלמידים שומטים מזמנם הפנוי ורואים ביחד מה אפשר לעשות עם הזמן הזה לצמצום הפערים בבית הספר: צמצום פערים לימודיים, עזרה לימודית זה לזה, צמצום פערים בספורט, צמצום פערים באימונים לקראת גיוס, צמצום פערים חברתיים, סיוע לזולת להתקדם בסולם החברתי, צמצום פערים כלכליים, עבודה לטובת זה שכולם יכולים הכול ויצירת קופה משותפת למסע לפולין, טיולים שנתיים ועוד.

כיוונים נוספים לפעילות ברוח השמיטה

1. **טיולים שנתיים בעקבות השמיטה** - יצירת קשר עם עולם הטבע הכרות עם החקלאות העברית של פעם ושל עכשיו. קריאה במקורות והכרות ברחבי ארצנו עם העולה מהמקורות כמו ספיח, סחיש, שמות של עשבי בר ומה אפשר לעשות מהם – אפשר בשנה הזאת כל הטיולים השנתיים יהיו בעקבות השמיטה העתיקה. להכיר את גבולות השמיטה וסיבותיהם, את מצוקות החיים של פעם בשמיטה , ולעומת זאת את החקלאות המתועשת של היום, על כל פלאיה, מתי היא נותנת מנוחה לאדמה וכדומה.
2. **בתחומי הלימוד** – לימוד משותף של הורים מורים ותלמידים על הצד החברתי של השמיטה .
3. **שומט את שלך ולומד במקום אחר** – מפעל אירוח בו תלמידים מתארחים כשבוע בבתי ספר אחרים, לומדים בהם ומתארחים בבתי ילדים אחרים, ולאחר מכן מארחים בביתם ילדים במשך שבוע. האתגר: לשמוט לשבוע את כל המוכר לי וכל הידוע לי, להתגורר בבית זר לחלוטין, ללמוד בכתה אחרת, תכנים אחרים ולהכיר את עולמם של תלמידים אחרים בישראל.

**נשמח לדווח באתר על פעילותכם ולהעלות הצעות נוספות לבתי הספר. לדיווחים והצעות אנא כתבו ל Michal@morasha.org.il**

הצעות נוספות ראו באתר מארג-כל ישראל חברים ["מה ענין שמיטה לבית הספר"](http://maarag.huji.ac.il/%D7%9E%D7%95%D7%A6%D7%A8-%D7%A8%D7%A9%D7%AA%D7%99-%D7%9C%D7%A9%D7%A0%D7%AA-%D7%AA%D7%A9%D7%A2%D7%93-%D7%9E%D7%94-%D7%A2%D7%A0%D7%99%D7%99%D7%9F-%D7%A9%D7%9E%D7%99%D7%98%D7%94-%D7%9C%D7%91%D7%AA%D7%99-%D7%94%D7%A1%D7%A4%D7%A8)